Vuonna 1912 Harteveld osallistui hankkeeseen, joka järjestettiin Borodinon taistelun 100-vuotisjuhlan kunniaksi. Hän valmisti ohjelman, joka sisälsi sovituksia ranskalaisista ja venäläisistä lauluista Napoleonin sotaretkestä Venäjälle. Sovitukset oli tehty orkesterille, puhallinyhtyeelle, solisteille ja kuorolle. Toisena kansanmusiikkisovitusten kokoelmana ilmestyi "Balkanfolkets krigssånger – 22 sånger och marscher". Kansanlaulusovitukset hallitsivat Harteveldin vuoden 1900 jälkeistä tuotantoa, ja hän alkoi saada niistä enemmän tunnustusta kuin muista teoksistaan. Vuosina 1908–1918 hän valmisti musiikkiesityksiä Nikita Balijevin johtamaan "Letutšaja Myš" -kabareepaikkaan. Tämän jälkeen hän lähti paluumatkalle Ruotsiin. Matkasta muodostui vaivalloinen ja vasta yli puolentoista vuoden päästä Harteveld pääsi vaimonsa ja tyttärensä kanssa Göteborgiin.